
ЗАПИСНИК
10. СЕДНИЦЕ ОДБОРА ЗА ЗДРАВЉЕ И ПОРОДИЦУ
ОДРЖАНЕ 24.АВГУСТА 2026. ГОДИНЕ


Седница је почела у 08,30 часова.
            Седници је председавао др Муамер Бачевац, председник Одбора.
Седници су присуствовали чланови Одбора: доц. др Дарко Лакетић, прим.др Нада Мацура, прим. др Ненад Ристовић, проф.др.сц. мед Марија Здравковић, др Иван Рајичић, др Лидија Шарац, проф. др Мирка Лукић Шаркановић, др Емеше Ури и Марина Мијатовић. 
Седници Одбора су присуствовали заменици чланова Одбора: Биљана Јаковљевић (др Слободан Милисављевић), Катарина Стојановић (др Радомир Бојовић) и проф.др Слободан Цвејић (проф др Драган Делић). 
Седници нису присуствовали чланови Одбора: др Борислав Антонијевић, Јелена Спирић, проф. др Снежана Ракић и Слађана Милетић, као ни њихови заменици.
 Седници Одбора су присуствовали: из Министарства здравља: проф. др Ивана Сташевић Карличић, државни секретар, Наташа Гудовић, в.д. секретара Министарства и Марко Павловић, посебни саветник.

	На предлог председника Одбора, једногласно, усвојен је следећи дневни ред: 

            
Д н е в н и   р е д:

	
1. Разматрање Предлога закона о изменама и допунама Закона о заштити лица са менталним сметњама, који је поднела Влада, у начелу.

	Одбор је без примедаба усвојио записнике осме и девете седнице Одбора, које су одржане 17. и 23. јуна 2026. године.

	Прва тачка дневног реда: Разматрање Предлога закона о изменама и допунама Закона о заштити лица са менталним сметњама, који је поднела Влада
	Председник Одбора др Муамер Бачевац je обавестио присутне да је Влада поднела Народној скупштини овај предлог закона 9. јула 2026. године и потом дао реч представнику предлагача закона.
	Државни секретар Министарства здравља проф. др Ивана Сташевић Карличић је истакла значај доношења предложеног закона и навела да он првенствено штити и унапређује права лица са менталним сметњама. Психијатрија је једина грана медицине која може принудно да хоспитализије пацијента и ове измене и допуне Закона се односе управо на прецизирање рокова и услова задржавања лица са менталним сметњама. Као новину у предложеном решењу навела је увођење Лица од поверења, које не одузима право пацијенту већ заједно са тимом лекара помаже и учествује у лечењу, те заправо чини мост између породице, пацијента и тима лекара. Важан сегмент који се уводи је прописивање лечења деце, које ће се обављати у установама намењеним за децу и биће одвојено од лечења пунолетних лица са менталним сметњама. Прецизирано је на који начин здравствени радници, који обављају лечење пацијената са менталним сметњама треба да реагују у експлицитним ситуацијама када су угрожени живот и здравље, као и начин спровођења механичке фиксације пацијента, која не може да буде дужа од 2 сата у континуитету, уз медицинско образложење које тај поступак оправдава.
	У дискусији поводом ове тачке дневног реда учествовали су: Марина Мијатовић, проф. др Слободан Цвејић,  прим. др Нада Мацура, др Емеш Ури, др Лидија Шарац и проф. др. сц. мед Марија Здравковић. 
	 Проф. др Слободан Цвејић поставио је питање у вези са чланом 7. Предлога закона, којим се прописује да лице са менталним сметњана обавештава Лице од поверења о престанку тог својства обавештењем психијатра, конзилијума или суда, те га занима зашто је то потребно урадити преко трећег лица, уместо да лице са менталним сметњама директно то саопшти Лицу од поверења у присусуву наведених лица. Сматра да би се на тај начин спречиле могуће манипулације које се могу направити према Лицу од поверења.
	Државни секретар Министарства здравља проф. др Ивана Сташевић Карличић, поводом претходног питања, истакла је да се у пракси показало да лица са менталним сметњама често мењају мишљење и да је ово обавештење предвиђено како би остао траг праћења у историји болести пацијента. 
	Прим. др Нада Мацура навела је да се приликом рада у Хитној помоћи често  сусретала са пацијентима у агитираном стању, који нису могли бити присилно хоспитализовани јер је била потребна сагласност породице. Сматра важним да породица буде укључена у решавање проблема лица са менталним сметњама, као и питање забране дискриминације, дехуманизације и стигматизације ових пацијената.
	Марина Мијатовић истакла је да наведене измене и допуне овог закона треба да заштите права пацијената са менталним сметњама, али да у предложеном законском решењу постоје одредбе којима се већа права дају старатељима него самим пацијентима, што није у складу са европским стандардима. Навела је да није јасно регулисано питање на који начин Лице од поверења може да одбије ту улогу. Као спорне, навела је одредбе којим се у исту категорију стављају малолетна и лица од 15 година, питање одузете пословне способности, која може бити и делимична.
	Државни секретар Министарства здравља проф. др Ивана Сташевић Карличић појаснила да су предложене измене и допуне усаглашене са Законом о правима пацијената и другим регулативама. 
	Др Емеш Ури похвалила је предложени закон јер доприноси побољшању права и дестигматизацији пацијената са менталним сметњама. С тим у вези је истакла улогу примарне здравствене заштите у лечењу ових пацијената, јер сматра да се велики број блажих стања може решити без одласка психијатру, што би позитивно утицало на смањење њихове стигматизације. Сматра да је довољно обавити телемедицину или едуковати и оспособити лица која могу помоћи блажим облицима менталних сметњи, те додала да постоји велики број медицинских сестара које су усавршиле своје знање и у овој области и које могу бити од велике помоћи у раду са овим пацијентима.
	Марину Мијатовић је поставила питање у вези са процедуром принудне хоспитализације пацијената са менталним сметњама нерадним данима, као и роковима  и начинима физичког спутавања ових пацијената. 
	Др Лидија Шарца, као неуропсихијатар који је цео свој радни век провела у пракси, позитивно је оценила овај закон, посебно истакавши значај дечије психијатрије. С тим у вези, сматра да је потребно обезбедити више дечијих психијатара, имајућиу виду велики пораст менталних болести.
	Проф. др сц мед Марија Здравковић похвалила је презентацију наведеног закона и осврнула се на ситуацију физичког спитавања пацијената. С обзиром на то да доста здравствених установа нема психијатре у дежурним или послеподневним сменама, занима је да ли ординирајући лекар има право на физичку спутавање пацијента на поменута 2 сата или то може да врши само дежурни психијатар, којег многе установе немају.
	Државни секретар Министарства здравља проф. др Ивана Сташевић Карличић сложила се да телемедицина, саветовалиштва, превенција и примарна здравствена заштита могу много да помогну у лечењу ових пацијената и тиме смање број хоспитализованих пацијената. 

    Поводом ове тачке дневног реда није било више предлога ни дискусије. Председник Одбора је закључио претрес о овом предогу закона и позвао чланове Одбора да се изјасне о Предлогу закона.

                Одбор је, у складу са чланом 155. став 2. Пословника Народне скупштине, одлучио већином гласова (за 11, против 1, није гласао 1 од укупно 13 присутних) да предложи Народној скупштини да прихвати Предлога закона о изменама и допунама Закона о заштити лица са менталним сметњама.

		   Седница је завршена у 09.50 часова.







ЗАМЕНИК СЕКРЕТАРА ОДБОРА	                 ПРЕДСЕДНИК

     Слађана Велимировић	                 Др Муамер Бачевац


